Săptămâna a început cu dreptul pentru Gabriel Oprea. Senatorii au respins cererea DNA de ridicare a imunitții parlamentare. Asta, deși procurorii anticorupție au vrut sa înceapă urmărirea penală a fostului ministru de Interne pentru ucidere din culpă.

Anchetatorii afirmă că Oprea este cel care a cerut să fie escortat de Poliția Rutieră și tot el a stabilit viteza coloanei oficiale în noaptea de 20 octombrie 2015, atunci când a murit polițistul Bogdan Gigina. 73 au votat împotriva, 45 pentru și 6 voturi au fost anulate.

Reacțiile societății civile nu s-au lăsat așteptate.

Pe Facebook, deja au apărut solicitări pentru a organiza proteste. Brașovenii sunt chemați joi, la Prefectură la ora 18.00. Iată motivele pentru care brașovenii sunt chemați la protest:

„Ce urmează după ucidere din culpă? Omucidere. Să vă întreb:

1. Mai stăm acasă până când un ministru, senator, deputat, va ucide pe cineva și va scăpa?

2. Dacă polițistul Gigină era fiul/fratele dumneavoastră, vă gândeați de două ori înainte să protestați cum puteți mai puternic și mai liber?

3. Faptul că un bodyguard ca Oprea a ajuns să scape de justiție cu ajutorul senatorilor, dovedește că politicienii ne ascultă doar când ieșim în stradă. Corect?

4. Noi chiar nu vedem că își bat joc de noi și râd de noi, pentru că noi suntem mulți da’ proști, nu? Le arătăm că nu-i așa?” – Radu Hossu